Anders Samuelsen (RV), 1999-05-05:
Forebyggelse af arbejdsulykker og arbejdsbetingede lidelser er en af de væsentligste forudsætninger for, at vi fortsat kan udbygge og videreudvikle velfærden i Danmark.
Det er også derfor, regeringen har sat som mål at få skabt et rent arbejdsmiljø år 2005, og arbejdet med at nå denne målsætning er godt i gang. Når vi taler om arbejdsmiljø, tænker man vel først og fremmest på de traditionelle arbejdsskader, hvor mennesker rent fysisk bliver ude af stand til at udføre deres arbejde, men i de seneste år har der også været større fokus på det psykiske arbejdsmiljø, altså tilfælde, hvor psykosociale faktorer i forbindelse med arbejde har betydning for den enkeltes sundhed. Det er vigtigt at slå fast, at et dårligt psykisk arbejdsmiljø kan have lige så invaliderende konsekvenser som mere traditionelle fysiske arbejdsskader.
faktisk de mest omkostningstunge arbejdsskader.
En af årsagerne til dette er blandt andet, at vi lever i en verden, hvor den teknologiske udvikling løber hurtigere og hurtigere, og hvor der stilles stadig flere krav til den enkelte medarbejder.
Det er krav om effektivitet, omstilling og udvikling såvel fagligt som menneskeligt.
Man kan på den baggrund forvente, at det psykiske arbejdsmiljø i fremtiden vil blive en af de største udfordringer inden for arbejdsmiljøområdet.
Derfor er det ikke alene af menneskelige, men også af samfundsøkonomiske årsager yderst vigtigt, at vi får skabt et renere psykisk arbejdsmiljø rundtomkring på de Danske arbejdspladser.
Forudsætningen for, at vi også i fremtiden har et velfungerende velfærdssamfund, er netop, at vi formår at forebygge sådanne problemer.
På den baggrund er det yderst vigtigt, at forskningen i psykosociale risikofaktorer på arbejdsmarkedet intensiveres.
Der er brug for en større viden om, hvordan helbredsproblemer som følge af psykosociale arbejdsmiljøpåvirkninger kan forebygges.
Fra radikal side ser vi derfor etableringen af en psykosocial afdeling i Arbejdsmiljøinstituttet fra den 1. januar i år som et skridt i den rigtige retning.
Derudover vil jeg godt henvise til de initiativer, som også andre ordførere har peget på, og som vi fik sat i værk via satspuljemidlerne sidste år.
Endelig vil jeg også godt pege på det rummelige arbejdsmarked og det fokus, som regeringen igennem flere år har sat på det rummelige arbejdsmarked.
Der er ingen tvivl om, at også det fokus vil være med til at skabe et bedre psykisk arbejdsmiljø ude på arbejdspladserne, det, at vi får en bredere erkendelse af, at der skal være plads også til andre end lige folk, der lever op til helt traditionelle standardforventninger om, hvad man skal kunne klare på en arbejdsplads.
Til sidst vil jeg nævne, at vi i Det Radikale Venstre er enige med arbejdsministeren i, at det ikke er nye lovinitiativer, der er brug for på dette område lige nu.
Der er i højere grad behov for information om, hvordan et rent, psykisk arbejdsmiljø kan sikres.
Mange virksomheder er slet ikke tilstrækkelig opmærksomme på disse problemer, og på mange arbejdspladser er problemer med dårligt psykisk arbejdsmiljø tabubelagt.
En større informationsindsats og et større fokus fra organisationernes side vil sætte fokus på problematikken og vil kunne bane vejen for en større erkendelse af problemets eksistens.
Arbejdet er godt i gang, og fra Det Radikale Venstres side vil vi følge udviklingen nøje.
Jeg skal til slut også meddele, at vi ikke kan støtte det forslag til vedtagelse, som er fremsat.